Banjir dan tanah runtuh Sumatera 2025

**Banjir dan tanah runtuh Sumatera 2025** atau yang juga dikenali sebagai **Bencana Sumatera 2025**, adalah siri bencana hidrometeorologi teruk berupa banjir kilat, limpahan sungai, dan tanah runtuh yang melanda wilayah utara dan tengah Pulau Sumatera pada akhir November 2025. Bencana ini terutamanya memberi kesan kepada tiga provinsi: Aceh, Sumatera Utara, dan Sumatera Barat. Keadaan cuaca ekstrem selama beberapa hari telah mencetuskan banjir dan tanah runtuh, dengan 4 daerah di Sumatera Utara, iaitu Sibolga, Tapanuli Utara, Tapanuli Tengah, dan Tapanuli Selatan, menjadi wilayah yang paling teruk terjejas.

Taburan hujan yang ekstrem mencetuskan bencana ini, namun para pakar dan organisasi masyarakat sivil menilai tahap kemusnahan yang meluas adalah hasil daripada gabungan cuaca buruk dengan kerentanan ekologi akibat degradasi hutan di wilayah hulu. Jumlah mangsa yang tinggi menjadikan bencana ini sebagai bencana alam paling mematikan di Indonesia sejak Gempa bumi dan tsunami Sulawesi 2018, yang mengorbankan 4,340 orang.

## Impak dan mangsa

Bencana ini telah menyebabkan kerugian material dan korban jiwa dalam skala besar. Menurut kemas kini data rasmi yang dikeluarkan oleh Badan Nasional Penanggulangan Bencana (BNPB) setakat 4 Disember 2025, sekurang-kurangnya 836 orang disahkan maut dan 517 orang lagi hilang. Selain itu, seramai 2,600 orang cedera dalam bencana ini. Bencana tersebut dianggarkan memberi kesan langsung kepada lebih daripada 3.3 juta penduduk dan memaksa sehingga 1 juta orang untuk berpindah, tersebar di 50 daerah/kota di ketiga-tiga provinsi yang terjejas.

### Sumatera Utara
Sekurang-kurangnya 311 mangsa maut, dan 165 mangsa hilang akibat banjir dan tanah runtuh di seluruh wilayah Sumatera Utara. Data BNPB juga melaporkan sebanyak 3,500 rumah rosak teruk, 4,100 rumah rosak sederhana, 20,500 rumah rosak ringan. Seterusnya, 271 jambatan rosak termasuk 282 kemudahan pendidikan rosak. Kawasan yang mengalami impak paling teruk termasuk Kabupaten Tapanuli Tengah dengan 88 kematian dan 112 mangsa hilang, 81 kematian dan 33 mangsa hilang di Tapanuli Selatan, seterusnya 53 kematian dan 5 mangsa hilang di Kota Sibolga, 34 kematian di Tapanuli Utara, 17 kematian di Deli Serdang, 11 di Kabupaten Langkat, 9 di Humbang Hasundutan, 12 kematian di Kota Medan, 2 di Kabupaten Pakpak Bharat, dan masing-masing 1 di Nias dan Kota Padangsidimpuan.

### Sumatera Barat
Di Sumatera Barat, 200 orang maut, 114 hilang, dan 112 orang cedera. 156 mangsa terkorban akibat banjir kilat di Kabupaten Agam dan 71 lagi masih hilang. Tanah runtuh di pintu masuk Padang Panjang membunuh 30 orang. Di Kota Padang, 11 orang maut, dengan 31,845 orang terjejas. Kira-kira 15,000 penduduk di Lubuk Minturun terjejas akibat banjir. Ketinggian air di kawasan tersebut mencecah hingga 2 meter. Seorang remaja maut akibat tanah runtuh di Kabupaten Pasaman Barat. 7 orang meninggal di Kabupaten Padang Pariaman, seorang maut di Kota Solok, dan dua orang maut di Kabupaten Tanah Datar.

### Aceh
Di Aceh, 325 orang maut, 1,800 cedera dan 204 lagi hilang, termasuk 124 kematian di Kabupaten Aceh Utara, 34 kematian di Kabupaten Bener Meriah, 22 kematian di Kabupaten Aceh Tengah, 27 kematian di Kabupaten Pidie Jaya, 11 kematian di Kabupaten Bireuen dan Kabupaten Aceh Tenggara, 2 kematian di Kabupaten Gayo Lues, serta masing-masing satu kematian di Kota Subulussalam, Lhokseumawe, Kabupaten Aceh Timur, dan Kabupaten Aceh Tamiang. Sementara 526,098 orang terjejas dan 292,806 orang dipindahkan. Dianggarkan 46,000 rumah rosak akibat banjir dan tanah runtuh di seluruh Provinsi Aceh.

## Punca bencana

 
Pakar bersetuju bahawa bencana banjir kilat dan tanah runtuh di Sumatera adalah manifestasi dua faktor utama yang berlaku secara serentak: keadaan cuaca ekstrem yang dicetuskan oleh dinamik atmosfera global, dan kerentanan ekologi wilayah akibat kerosakan alam sekitar yang berlaku secara sistematik.

### Faktor Meteorologi dan Atmosfera
BMKG mendedahkan bahawa pada akhir November hingga awal Disember 2025, Sumatera bahagian Utara mengalami puncak musim hujan, dengan taburan hujan mencapai 300 mm. Pada masa yang sama, terbentuk Benih Siklon Tropika 95B di Selat Melaka, suatu fenomena luar biasa berhampiran garisan khatulistiwa. Benih siklon tersebut menguat menjadi Siklon Tropika Senyar pada 26 November 2025 jam 07.00 WIB.

Fenomena ini menjadi perhatian ahli meteorologi kerana Siklon Tropika Senyar terbentuk di bawah latitud 5 darjah, satu kejadian yang jarang berlaku. Menurut analisis pensyarah IPB University, keadaan tersebut diperkuatkan lagi oleh interaksi dengan Gelombang Khatulistiwa Rossby, Madden Julian Oscillation (MJO) pada Fasa 6, serta pengaruh daripada anomali iklim global seperti Indian Ocean Dipole (IOD) dan La Niña yang intens. Gabungan faktor-faktor ini secara kolektif meningkatkan konvergensi udara, membentuk awan Kumulonimbus dalam jumlah besar, dan mencetuskan hujan ekstrem berpanjangan yang berlaku hingga lebih daripada 24 jam.

### Faktor Ekologi dan Degradasi Alam Sekitar
Penyelidik, termasuk dari UGM dan ITB, menegaskan bahawa cuaca ekstrem hanyalah pencetus, manakala kerosakan alam sekitar, yang oleh seorang penyelidik UGM disebut sebagai "dosa ekologi," merupakan faktor utama yang memburukkan daya musnah bencana.

Degradasi ekosistem hutan di hulu Kawasan Tadahan Air (DAS) telah menghilangkan fungsi hidrologi hutan sebagai penyangga semula jadi. Dr. Hatma Suryatmojo, seorang penyelidik hidrologi hutan, menjelaskan bahawa tumbuh-tumbuhan hutan berfungsi sebagai "span gergasi" yang mampu menyerap air hujan ke dalam tanah (infiltrasi) dan menahannya agar tidak terus mengalir ke sungai (intersepsi). Namun, apabila hutan di kawasan hulu mengalami kerosakan, kitaran hidrologi semula jadi ini terganggu, menyebabkan air hujan yang deras tidak lagi diserap dan majoritinya terus mengalir sebagai limpasan permukaan yang cepat dan merosakkan, yang akhirnya mencetuskan hakisan besar-besaran dan banjir kilat.

Kerosakan ini diburukkan lagi oleh pengubahan fungsi tanah secara besar-besaran dan perluasan industri ekstraktif. Jaringan Advokasi Tambang (JATAM) mencatatkan bahawa Pulau Sumatera telah dijadikan "zon pengorbanan" bagi industri perlombongan, dengan adanya sekurang-kurangnya 1,907 wilayah Izin Usaha Pertambangan (IUP) minerba aktif seluas 2.45 juta hektar, atau setara dengan empat kali keluasan negara Brunei Darussalam. Selain lombong, terdapat juga konsesi perladangan kelapa sawit yang telah melebihi batas kapasiti ekologi, serta projek tenaga seperti Loji Hidroelektrik (PLTA) Batang Toru yang beroperasi di kawasan hulu. Organisasi alam sekitar (WALHI dan Greenpeace) mendapati bahawa antara tahun 2016 hingga 2024, kira-kira 1.4 juta hektar hutan hilang di ketiga-tiga provinsi yang terjejas. Kehilangan liputan hutan ini, terutamanya di ekosistem kritikal seperti Batang Toru di Sumatera Utara dan di sepanjang Bukit Barisan, secara signifikan mengurangkan kemampuan alam untuk menahan air hujan.

Jaringan Pemantau Independen Kehutanan (JPIK) juga menyoroti penemuan material kayu balak dengan kesan potongan mesin yang dibawa arus banjir. Hal ini menunjukkan adanya operasi pembalakan haram atau eksploitasi yang tidak terkawal di kawasan hulu, sama ada melalui izin yang disahkan mahupun aktiviti haram yang mengambil kesempatan daripada kelonggaran perizinan. Keadaan DAS yang kritikal, di mana majoriti liputan hutan semula jadinya di bawah 30 peratus, menyebabkan wilayah tersebut kehilangan daya dukung dan daya tampung, sehingga setiap kali hujan lebat datang, bencana hidrometeorologi parah menjadi tidak dapat dielakkan.

## Tindak balas kecemasan dan bantuan

Pasca bencana, menurut Badan Penanggulangan Bencana Daerah (BPBD), pelarian diberikan keperluan kecemasan berupa 3,000 paket sembako, 200 *family kit*, 200 *kitchen kit*, lima khemah pelarian, 50 khemah keluarga, 500 tilam lipat dan selimut, serta lima unit bot getah. Sementara Kementerian Sosial (Kemensos) mendirikan khemah kecemasan serta dapur awam di sejumlah wilayah Aceh, Sumatera Utara, dan Sumatera Barat yang terjejas bencana. Pemerintah Kabupaten (Pemkab) Solok, Sumatera Barat menyerahkan bantuan logistik makanan serta membina akses jambatan kecemasan yang sebelumnya terputus akibat arus sungai yang deras di Nagari Koto Hilalang, Kecamatan Kubung. Sebanyak 102 paket sembako telah diagihkan kepada penduduk yang terjejas. 56 paket sembako diserahkan kepada penduduk Nagari Koto Hilalang, 10 paket untuk penduduk di Nagari Koto Sani, empat paket untuk penduduk di Nagari Saning Baka, 12 paket untuk penduduk di Paninggahan, 10 paket untuk penduduk serta 10 paket untuk dapur awam di Nagari Salayo.

Menghadapi skala bencana yang luas, Kerajaan Indonesia mengaktifkan mobilisasi penuh seluruh sumber daya negara. Menteri Koordinator Bidang Pembangunan Manusia dan Kebudayaan (Menko PMK) Pratikno menyatakan bahawa Presiden telah mengarahkan agar seluruh kekuatan negara difokuskan untuk mempercepat operasi kemanusiaan, pemindahan, dan pengagihan logistik.

### Bantuan Logistik dan Pampasan
Kementerian Sosial Republik Indonesia (Kemensos) mengetuai penyaluran bantuan logistik dan sokongan dapur awam dengan nilai keseluruhan mencecah Rp21.48 bilion. Kemensos mendirikan sebanyak 28 lokasi dapur awam yang tersebar di Aceh, Sumatera Utara, dan Sumatera Barat, yang mampu menghasilkan hingga 100 ribu bungkus nasi sehari untuk memenuhi keperluan pelarian. BPBD dan kerajaan tempatan turut menyalurkan keperluan kecemasan, termasuk ribuan paket sembako, khemah pelarian, serta bot getah. Selain keperluan fizikal, kerajaan juga memberikan sokongan kewangan. Menteri Sosial mengumumkan pemberian pampasan sebanyak Rp15 juta bagi waris mangsa yang meninggal dunia dan Rp5 juta untuk mangsa yang cedera parah, sebagai bentuk sumbangan ihsan untuk meringankan beban di tengah bencana.

### Sokongan Sektor Ekonomi dan Teknologi
Untuk meringankan beban ekonomi mangsa, Otoritas Jasa Keuangan (OJK) membenarkan bank untuk memberikan layanan khas terhadap kredit yang dimiliki mangsa bencana. Layanan ini boleh berupa pemberian kredit atau pembiayaan baharu pasca bencana dan penstrukturan semula kredit yang disalurkan sebelum mahupun selepas bencana, yang mana kualiti asetnya akan ditetapkan lancar. Sementara itu, sebagai bentuk sokongan komunikasi dan akses maklumat, perkhidmatan internet satelit Starlink milik Elon Musk digratiskan bagi mangsa banjir dan tanah runtuh di Sumatera sehingga akhir Disember 2025. Dari pemerintah melalui kementerian ESDM, Bahlil Lahadalia, juga memberikan kemudahan sementara berupa penghapusan sementara penggunaan *barcode* untuk membeli BBM di wilayah bencana Sumatera demi cegah antrean dan percepat distribusi energi.

### Penyertaan Awam dan Antarabangsa
Gelombang solidariti dan bantuan kemanusiaan juga mengalir deras daripada orang awam dan pihak antarabangsa. Pengumpulan dana awam berskala besar, yang dimulakan oleh Projek Malaka Ferry Irwandi, berjaya mengumpul derma lebih daripada Rp10.37 bilion dalam 24 jam pertama daripada lebih 87 ribu penderma, dengan fokus penyaluran ke kawasan-kawasan terpencil dan terasing. Pada 29 November 2025, Malaysia menghantar bantuan berupa ubat-ubatan dan pasukan doktor yang mendarat di Aceh, yang kemudiannya diintegrasikan dengan usaha pengurusan kesihatan oleh kerajaan tempatan.

## Isu dasar dan pemulihan
### Kerugian Ekonomi dan Moratorium
Bencana ini dianggarkan menyebabkan kerugian ekonomi yang besar. *Center of Economic and Law Studies (Celios)* menganggarkan impak kerugian mencapai angka yang menakjubkan, yaitu Rp68.67 triliun. Anggaran ini merangkumi kerugian akibat kerosakan rumah penduduk, kehilangan pendapatan isi rumah, kerosakan infrastruktur jalan dan jambatan, serta kerugian pengeluaran tanah pertanian. Oleh itu, Celios dan organisasi alam sekitar mendesak kerajaan untuk segera melaksanakan moratorium ke atas permit lombong dan perluasan ladang kelapa sawit, serta beralih kepada paradigma ekonomi yang lebih lestari.

### Gesaan Status Bencana Nasional
Sehingga awal Disember 2025, kerajaan masih menetapkan status bencana ini sebagai bencana daerah peringkat provinsi. Namun, terdapat desakan kuat daripada pelbagai pihak, termasuk Pusat Kajian Hukum dan Keadilan Sosial (LSJ) Fakulti Undang-Undang UGM dan WALHI, agar Presiden menetapkan status Darurat Bencana Nasional.

Desakan ini didasarkan pada skala bencana yang telah menyebabkan keruntuhan kehidupan masyarakat, krisis makanan, gangguan bekalan elektrik, dan terputusnya rangkaian komunikasi di beberapa lokasi, yang menunjukkan ketidakupayaan kerajaan tempatan—seperti Aceh Tengah dan Pidie Jaya yang secara terbuka menyatakan tidak mampu mengatasi bencana—untuk bertindak balas secara mencukupi. Penetapan status nasional dianggap penting untuk mengaktifkan penyelarasan antara agensi yang lebih cepat dan besar serta mobilisasi peruntukan nasional untuk memenuhi keperluan asas dan pemulihan jangka panjang.

### Penilaian Tadbir Urus Alam Sekitar
Tragedi ini menjadi momentum yang mendesak bagi kerajaan untuk menilai semula dasar dalam sektor perhutanan dan perlombongan. Menteri Perhutanan Raja Juli Antoni berjanji akan melakukan penilaian menyeluruh terhadap tadbir urus perhutanan, mengakui bahawa fokus dasar selama ini terlalu condong kepada aspek ekonomi berbanding ekologi.

Senada, Menteri ESDM Bahlil Lahadalia juga menyatakan komitmen untuk menilai semula sepenuhnya semua permit perlombongan di tiga provinsi yang terjejas. Penggiat alam sekitar mendesak agar komitmen ini diwujudkan dalam bentuk penghentian kadar industri ekstraktif di kawasan hulu dan DAS kritikal, serta pemulihan ekosistem secara menyeluruh dengan menjadikan daya tampung dan daya dukung alam sekitar sebagai rujukan utama pembangunan.

## Lihat juga

* Siklon Senyar
* Banjir dan tanah runtuh Asia Tenggara 2025
* Siklon tropika di Indonesia
* Senarai siklon tropika di Indonesia
* Senarai bencana paling mematikan di Indonesia

## Rujukan

## Pautan luar

*  *Rekapitulasi Terdampak Bencana (Rekapitulasi Mangsa Bencana)* gis.bnpb.go.id
*  *[https://wiki.altilunium.my.id/wiki/Banjir_dan_longsor_Sumatra_2025 Arkib Pemberitaan banjir dan tanah runtuh Sumatera 2025]* (Arkib Internet)